En la pràctica clínica, molts professionals havien detectat que era freqüent que una persona diagnosticada amb TDAH també pateixi altres problemes com la migranya, o que una persona diagnosticada amb esquizofrènia tingui també trets del Trastorn de l'Espectre Autista. Un estudi publicat a la revista 'Science' corrobora aquesta relació entre determinats trastorns neurològics i psiquiàtrics en base a una genètica comuna que predisposa a la persona a desenvolupar-los. L'estudi, el més gran fet fins ara en aquest àmbit, ha comptat amb participació d'investigadors de l'Hospital Vall d'Hebron, obre la porta a una nova redefinició d'aquests trastorns i a un tractament més individualitzat, alhora que permetrà desestigmatitzar les persones que el pateixen.

Summary: Descobreixen una base genètica comuna que relaciona trastorns com el TDAH i la migranya


La consellera Clara Ponsatí, destituïda pel govern espanyol en aplicació del 155, ha assegurat en una entrevista a Vilaweb que si el poble de Catalunya "vota el que ha de votar", caldrà restituir el Govern, la presidència i les institucions. Amb tot, no entén la idea de Marta Rovira que hi hagi dos governs, un de "congelat" a Brussel·les i anar fent la "viu-viu a Barcelona havent investit un altre president", perquè considera que "no té cap sentit", tot i que és una hipòtesi que no veu descartable. "Una altra cosa és que arribem a la conclusió que, com que finalment s'han fet eleccions, hi hem participat, han estat netes i l'amnistia no arriba, doncs la legitimitat es transmet al següent president", ha precisat. Ponsatí demana "treure's del cap" una Catalunya independent "com a realitat immediata". "La gent hi és. La República ha estat proclamada i nosaltres som el front republicà", ha precisat a Vilaweb.  Per Ponsatí, la política catalana és de "baixa volada" i augura que hi haurà "molta pressió" per a recuperar "els espais, els xofers, la capacitat institucional que et dóna ser a la plaça de Sant Jaume". "I, a sobre, estem sota xantatge. I cedint", ha precisat. La consellera destituïda també ha reconegut que era partidària de fer la declaració immediatament després del referèndum de l'1-O i demana "plantar cara" per aviar ser "assimilats". Ponsatí també ha tingut paraules molt crítiques cap a Santi Vila, assegurant que no li sorprenia la reacció del conseller dimissionari però, en canvi, el que sí que es preguntava "des del primer dia era què "hi feia aquell home al Govern".

Summary: Ponsatí diu que "no té sentit" que hi hagi un govern "congelat" a Brussel·les i un altre fent la "viu-viu" a Barcelona


El nombre de treballadors afectats per expedients de regulació d'ocupació es va situar en 644 al gener d'aquest 2016, que suposa un descens del 35,7% respecte al mateix període de l'any passat, segons dades publicades aquest dimecres pel Ministeri de Treball i Seguretat Social. Del total de treballadors, 261 van ser afectats per suspensions de contracte, que suposa una caiguda del 49%, 255 treballadors més es van veure afectats per acomiadaments col·lectius, amb una disminució interanual del 25% i 128 treballadors van veure reduïda la seva jornada, un 14,1% menys que el 2015.  En el conjunt de l'Estat, el nombre de treballadors afectats per ERO al gener es va situar en 4.832 persones i va disminuir un 47% respecte al mateix període de l'any passat. La majoria d'aquests treballadors van ser afectats per suspensions de contracte, concretament 2.162 persones, que representa una disminució del 57,8%, i per acomiadaments col·lectius, amb 1.769 persones, un 24% menys. En relació a la reducció de jornada, un total de 901 persones se'n van veure perjudicades, que representa un 45,7% menys que el 2015. Un total de 403 empreses van adoptar mesures de regulació d'ocupació durant el gener d'aquest any, que representa un descens del 38,8% respecte al mateix període del 2015. Es van registrar 467 procediments, que suposa un descens del 39,7% en relació al mateix període del 2015. El 94,2% dels procediments es va resoldre amb acord.

Summary: El nombre de treballadors afectats per ERO cau un 35,7% al gener a Catalunya


Tres exmembres del comitè de la vaga que es va fer l'estiu passat a l'aeroport del Prat han desautoritzat l'aleshores assessor d'aquell comitè i secretari general del sindicat Prou, Juan Carlos Giménez. Dissabte passat, Giménez advertia que el nou contracte de seguretat, obert a concurs públic per Aena, podia tornar a portar conflictes a les terminals com els que l'estiu passat van comportar les aturades. Els tres exmembres del comitè li han contestat que aquesta opinió és només d'ell i han recordat que ja no hi ha comitè de vaga d'Eulen perquè hi ha un laude arbitral de compliment obligat. És per això que, subratllen, Giménez "no parla en representació" dels que en van formar part "ni dels treballadors de l'aeroport". A través d'un comunicat els tres exmembres del comitè de vaga consideren que el laude i "els esforços d'Aena" en la licitació faran que l'empresa que agafi el servei tingui "les eines necessàries" perquè l'aeroport funcioni "amb normalitat". És per això que adverteixen que "no s'ha de crear alarma sobre possibles vagues sense motiu justificat". Finalment subratllen que "coneixent la importància" que no hi torni a haver una altra vaga com la que van "patir" l'estiu passat "tant passatgers com treballadors", totes les parts implicades faran "un esforç" per dur "a bon terme" el nou contracte.

Summary: Tres exmembres del comitè de vaga del Prat desautoritzen l'assessor que alerta de nous conflictes


La coordinadora general del PDeCAT, Marta Pascal, ha demanat aquest dilluns "aturar" el debat de noms sobre els candidats del partit a la presidència de la Generalitat fins que es convoquin eleccions. "Quan toqui, amb la màxima unitat i lleialtat al projecte col·lectiu, prendrem les decisions que toqui", ha asseverat després que la vicepresidenta de la formació hereva de CDC, Neus Munté, hagi dit en una entrevista que Artur Mas seria un "bon" candidat. En roda de premsa, Pascal ha evitat posicionar-se sobre les travesses i ha mostrat "respecte" per la decisió de Carles Puigdemont. De fet, n'ha destacat la "coherència" i "fermesa". En aquest sentit, també ha dit que el PDeCAT no contempla l'escenari que no acabi havent-hi un referèndum a Catalunya.

Summary: El PDeCAT demana "aturar" el debat de noms fins que es convoquin eleccions


Els arqueòlegs de la Universitat de Barcelona i de l'Institut Català d'Arqueologia Clàssica han fet aquest mes de juliol la cinquena campanya d'excavacions al jaciment iber del Coll del Moro de Gandesa. En aquesta ocasió la prospecció s'ha fet en superfície, en unes 400 hectàrees, dins de la vall entre Gandesa i Bot, als peus dels jaciment iber. S'han localitzat fins a 3 assentaments rurals, els primers que es troben entre els vestigis ibers a l'interior de Catalunya. Es tracta de jaciments de 25 o 30 metres quadrats repartits per l'altiplà central de la comarca que ajudaran a establir quin era el sistema de gestió agrícola que es feia a la zona, un enigma fins ara. En les anteriors excavacions al Coll del Moro s'hi havia trobat un taller de transformació de lli i manufactura de teixits però també el trull més antic de Catalunya amb restes del que seria suc fermentat de raïm negre, com han confirmat recents estudis bioquímics. Les proves d'ADN encara estan pendents de resoldre si es tractaria de vi de garnatxa, la varietat de raïm autòctona de la Terra Alta.

Summary: Els arqueòlegs troben els primers jaciments rurals vinculats al poblat iber del Coll del Moro de Gandesa


Condis ha hagut de retirar de la venda un lot d'envasos de 5 litres de la seva marca blanca després que un consumidor denunciés als Mossos d'Esquadra que va patir una lleu irritació del sistema digestiu, segons ha informat el Departament de Salut, que ha demanat a les persones que puguin tenir un envàs d'aquest producte del lot 120721 no el consumeixin. Segons ha pogut saber l'ACN, la persona afectada va ser atesa a l'Hospital de Sant Celoni i al cap de poca estona va ser donada d'alta perquè es tractava d'un cas lleu. Així mateix, s'està investigant què ha passat amb la cadena de producció. Arran de les primeres investigacions, es va comprovar que altres envasos d'aquesta presentació i lot feien mala olor quan s'obrien i tenien mal sabor en intentar ingerir-ne l'aigua. Tant bon punt s'han conegut els fets, des de l'Agència de Salut Pública de Catalunya s’han iniciat les actuacions de control i investigació en diferents empreses implicades, des de la cadena de supermercats en la distribució fins a l’empresa envasadora del Manantial AIGUANEU per tal d’esbrinar les possibles causes, així com la verificació de la retirada del producte del mercat. De la seva banda, des de l'empresa Condis s'ha explicat que hi ha hagut un "problema" en el procés d'envasat de les garrafes i que s'hi ha detectat la "possible presència d'agents químics procedents de la neteja d'una de les línies productives". A conseqüència d'aquest fet, l'aigua presenta "una olor anòmala i sabor a químics". L'empresa també explica que arran d'aquest fet s'ha ordenat la retirada "immediata i preventiva" de totes les garrafes d'aigua Condis de 5 litres de les seves botigues. Condis ha lamentat els "inconvenients" de l'incident i ha demanat a les persones que en puguin tenir que no utilitzin les garrafes "fins que s'estableixi l'abast de la possible afectació".

Summary: Condis retira de la venda un lot d'envasos de 5 litres d'aigua de la seva marca blanca


La vicepresidenta en funcions del govern espanyol, Soraya Sáenz de Santamaría, ha assegurat aquest divendres que afronta la nova etapa “amb la tranquil·litat que deixem el país molt millor del que el vam trobar”. “La nostra herència és en positiu: un país que creix, que crea ocupació, i quan un ha fet les coses amb amor al seu país i perquè la situació dels espanyols anés millor té aquesta tranquil·litat”. Respecte a la crida de Pedro Sánchez a la renovació del PP, Sáenz de Santamaría ha afirmat que el PSOE té molta feina formant govern i “que ens deixi als del PP fer el que haguem de fer”.

Summary: Santamaría diu que el govern de Rajoy “ha fet les coses amb amor al país” i el deixa “molt millor del que el vam trobar”


La Mesa del Parlament, reunida aquest dimarts al matí, ha autoritzat les compareixences dels consellers del Govern davant els comissions respectives mentre duri aquesta situació de crisi sanitària per la covid-19 i mentre sigui vigent el confinament. Segons han explicat fonts parlamentàries, la Mesa ha acordat que les compareixences es faran per via telemàtica i que es podran fer preguntes orals. L'ordre de compareixences, tant pel que fa al dia i hora, es decidirà a partir de la proposta que presenti l'executiu. La Mesa també ha acordat excloure de la paralització de l'activitat parlamentària les iniciatives de control i impuls de l'acció de Govern a les preguntes per escrit i les peticions d'informació o documentació pública. Aquesta era una petició que havien formulat des de Ciutadans i que també havia despertat les queixes, la setmana passada, del PSC-Units i de la CUP-CC. D'altra banda, a la reunió s'ha tractat les sol·licituds presentades per Cs, PSC-Units i PPC de reconsideració de l'acord de la Mesa del 24 de març pel qual s'activa la ponència conjunta de reforma del reglament per fer plens per via telemàtica. JxCat, ERC i la CUP-CC s'han decantat perquè continuï, mentre que els comuns s'hi han abstingut. La qüestió queda pendent de la segona part de la reunió de la Mesa d'aquest dimarts.

Summary: El Parlament autoritza que els consellers compareguin per via telemàtica en comissions durant la crisi pel coronavirus


El cap de llista del PP al Congrés per Lleida a les eleccions del 20-D, José Ignacio Llorens, ha advertir aquest divendres que els pagesos catalans "no cobraran" els ajuts de la nova PAC "si els Junts pel Sí o Democràcia i Llibertat desconnecten" perquè "ja sabem les condicions de la CUP que volen desconnectar d'Espanya i d'Europa i aleshores el govern de l'Estat haurà de fer com amb les farmàcies i pagar directament als pagesos". Llorens ha explicat que, a diferència de Catalunya, en altres comunitats ja s'estan abonant els ajuts des del 16 d'octubre. Altrament, ha reclamat al conseller d'Agricultura, Jordi Ciuraneta, que digui " on han anat a parar els 800 MEUR de sobrecost de la xarxa secundària del Segarra-Garrigues". José Ignacio Llorens, que s'ha reunit aquest divendres a Lleida amb representants de les organitzacions agràries Unió de Pagesos i Asaja, ha destacat el compromís del PP amb el sector agrari i ha qualificat "d'increïble" que els pagesos catalans encara no hagin percebut els diners corresponents als ajuts de la nova PAC, tenint en compte que "en altres comunitats els pagesos ja estan cobrant la PAC perquè el 16 d'octubre ja es podia començar a pagar". El candidat popular ha remarcat que "els diners de la PAC han arribat des de Brussel·les al Fons Espanyol de Garantia Agrària (FEGA), que ho està distribuint a les comunitats, que són les encarregades de fer el pagament als beneficiaris". "L'excusa que dóna el Departament d'Agricultura i pel qual el FEGA no pot efectuar la transferència és que el sistema informàtic de la Generalitat no està preparats per poder fer els pagaments als beneficiaris", ha explicat Llorens, tot afegint que "des de la Generalitat diuen que no estan preparats perquè no es volen equivocar però per aquesta mateixa regla de tres a la resta de comunitats tampoc s'haurien de poder abonar".  Per Llorens, "els errors poden corregir-se però el que passa és que estan desconnectats", i ha deixat clar que "no es poden desviar els euros dels pagesos per fer polítiques identitàries o per continuar engreixant la maquinària propagandística separatista". Així mateix, ha assegurat que "els diners aniran a la seva finalitat, és a dir als beneficiaris de la PAC". Compromisos del PP en l'àmbit agrari Altrament, José Ignacio Llorens ha explicat que el PP es compromet en la propera legislatura a continuar amb el desenvolupament de la llei de millora de la cadena alimentaria, "que ha tingut una "excel·lent acollida al sector"; de la llei de concentració de l'oferta i foment de les cooperatives; a continar complint els acords referents al canvi climàtic, "a diferència del que feia el govern socialista"; i a seguir apostant per la indústria agroalimentària, "que s'ha convertit en un dels pilars de la recuperació econòmica amb més de 40.000 milions d'euros d'exportacions, i a fomentar els Pla de Desenvolupament Rural (PDR) perquè "tenim un PDR estatal del qual també n'ha desconnectat Democràcia i Llibertat".   El candidat també ha dit que el PP té un pla específic per a modernització de regadius, "que serà una de les prioritats en la pròxima legislatura" i amb el qual "ja estem treballant", posant com a exemple el nou regadiu de Bolós i Fenollet, a Almenar (Segrià). "Els governs anteriors del PSOE i CiU no van posar la seva meitat i el PP vam anar aquest dijous a presentar el projecte", ha remarcat. En el mateix sentit, ha recordat que el govern de l'Estat assumeix el cost de la xarxa principal del regadiu del Segarra-Garrigues i ha advertit que haurà d'acabar sent també l'Estat qui assumeixi el cost de la xarxa secundària del Segarra-Garrigues, si la Generalitat no ho fa com li pertocaria. Sobre aquest canal, Llorens ha remarcat que "el va començar el govern del PP d'Aznar i l'acaba el govern de Rajoy".  En relació amb aquesta infraestructura, Llorens ha demanat a Ciuraneta "que aixequi l'estelada i que digui on han anat a parar els 800 milions d'euros de sobrecost de la xarxa secundària del Segarra-Garrigues". "Segurament estan a Belize amb els mils de milions que s'han escapat de Catalunya", ha apuntat.

Summary: Llorens (PP) adverteix que l'Estat haurà de pagar la PAC als pagesos catalans si JxSí i DL segueixen amb la desconnexió


El CaixaFòrum dedica la seva primera gran exposició de la temporada a conèixer els principals aspectes de l’art francès radical de finals del segle XIX, encarnat en la figura d’Henri de Touluse-Lautrec i el bohemi barri parisenc de Montmartre. “L’esperit” del barri, al qual remet el títol de la mostra, fa referència a la mentalitat avantguardista de nombrosos artistes que orbitaven al voltant del nou centre literari i artístic de París. Per copsar-lo, l’equipament exhibeix 345 obres procedents de col·leccions d’arreu del món després d’una tasca de comissariat de quatre anys a càrrec del crític d’art Philip Dennis Cate. La mostra posa de manifest el paper destacat que les produccions artístiques efímeres –gravats, cartells o il·lustracions de llibres i premsa- van tenir en la difusió d’artistes com Lautrec.  A partir de l’any 1880, i en un període relativament breu de temps, el marginal barri de Montmartre es va transformar en el centre literari i artístic de París. La mentalitat avantguardista dels seus artistes va connectar amb un jove Henri de Touluse-Lautrec, procedent de cercles benestants. “Va trigar uns anys en adaptar-se”, destaca el crític dart i comissari de la mostra, el nord-americà Phillip Dennis Cate. Però quan va veure que la manera de pensar d’aquests joves “estava més a prop” seu que l’herència familiar que arrossegava, va arrelar al barri.  Touluse-Lautrec, que “tenia planejat” esdevenir un pintor acadèmic professional i aspirava a esdevenir un mestre en la tradició pictòrica clàssica francesa, va decidir a principis de l’última dècada del segle que es consagraria a la il·lustració i el cartellisme, afirma Dennis Cate. La seva creació artística i “contribució” a la història de l’art va ser, doncs, fer il·lustracions i cartells com a “autèntiques formes artístiques”, sense jerarquitzar ni establir diferències entre aquestes formes d’art i la pintura.  A partir de 345 obres procedents de col·leccions de tot el món, l’exposició ‘Touluse-Lautrec, l’esperit de Montmartre’ al CaixaForum recull no tan sols una àmplia mostra de la creació de l’artista, derivada d’aquell plantejament, sinó també una selecció d’altres obres d’una vintena d’artistes de mentalitat similar, l’hàbitat natural dels quals va ser durant uns anys el barri de Montmartre. És una producció pròpia del centre propietat de l’Obra Social “la Caixa”, en la qual Dennis Cate ha treballat els últims quatre anys, i que viatjarà a Madrid després d’estrenar-se a Barcelona.    L’auge de Montmartre A finals de 1881 Rodolphe Salis fundava a Montmartre el cabaret Le Chat Noir. El local, i els seus parroquians, sobretot artistes i escriptors afins al col·lectiu protodadaista i surrealista Les Arts Incohérents, van influir en fer del barri un focus d’atenció de la vida artística i literària de l’avantguarda parisenca.  En pocs anys el barri es va transforma en el centre literari i artístic de la ciutat. A finals de segle ja hi havia més de cinquanta locals d’entreteniment: cabarets, cafès concert, sales de ball, music halls, etc. Abans de convertir-se –irònicament- en una gran atracció turística internacional, Montmartre era anti-establishment i antiburgès, i les seves obres es presentaven en llocs pocs convencionals, com aquells locals d’entreteniment.  Formalment, els artistes del moment van adoptar eines antiacademicistes com l’humor, la ironia, la sàtira, la caricatura, el teatre d’ombres o els titelles per criticar la societat del seu temps. Les il·lustracions de premsa, els cartells i en general la relació de l’art amb els procediments de reproducció seriada i la comunicació de masses són formes d’expressió distintives d’aquells artistes i d’aquells anys, tal i com reflecteix l’exposició al CaixaForum.

Summary: Touluse-Lautrec trasllada l’esperit de Montmartre al CaixaFòrum


Un centenar de pagesos de la fruita seca s’han mobilitzat aquest dimarts al Camp de Tarragona amb una trentena de tractors i diversos turismes per denunciar els baixos preus de l’avellana. La marxa, convocada pel sindicat Unió de Pagesos, ha engegat a Reus i ha passat per Riudoms, el Morell i la Selva del Camp. Durant el recorregut, la tractorada s’ha anat aturant al davant de diverses empreses comercialitzadores de fruita seca per exigir que comprin a un preu just i que no “ensorrin” el sector. Els productors han tornat a denunciar que les cotitzacions de la Llotja de Reus són uns 40 cèntims inferiors que la d’Itàlia i Turquia, i han exigit novament a la Generalitat que actuï.  La mobilització ha començat a les nou del matí amb una concentració dels tractors a la seu d’Unió de Pagesos a Reus i després han sortit, en marxa lenta, en direcció a l’empresa Crisol-Arboreto de Riudoms. Posteriorment, s’han dirigit a les empreses Solanelles-Fruits Secs i Unió Corporació Alimentària de Reus; a l’empresa J. M. Palau-Fruits Secs del Morell, i han seguit cap a les cooperatives Coselva i Infrusec de la Selva del Camp, on ha finalitzat la mobilització. A les aturades s’han fet parlaments davant les companyies i s’han enganxat cartells reivindicatius.  Els productors han posat l’agroindústria en el centre de les protestes perquè consideren que els operadors privats d’avellana, mitjançant el reglament de la Llotja de Reus, són els que acaben determinant els preus que publica aquest ens de referència.  “La Llotja de Reus llança un preu que no és el real. Hi ha un oligopoli que està fent malbé el sector i reclamem que en facin un ús correcte i que s’hi reflecteixin els preus a què estan comprant realment”, ha assenyalat Ester Gomis, de la comissió permanent de la fruita seca d’Unió de Pagesos. El sector també ha denunciat que, segons l’Observatori Agroalimentari de Preus, les empreses trencadores d’avellana es queden de mitjana un 37% del valor de l’avellana comuna en gra que comercialitzen, mentre que el pagès en rep el 63% restant. Els productors consideren que les trencadores tenen un marge desproporcionat.  Al juny el pagès rebia 3,25 euros -quan el seu preu de cost s’estima que ronda els 2 euros-, mentre que el guany del trencador era de 2,23 euros. “Cada vegada hi guanyen més i nosaltres menys, perquè tan sols ens paguen un euro més per haver de treballar tot l’any i fer les avellanes. Demanem a la Generalitat que revisi les dades de l’observatori i faci allò que hagi de fer, perquè sinó ens estan condemnant a plegar”, ha advertit el responsable nacional de la fruita seca d’Unió de Pagesos, Rafel Español.  En la mateixa línia, el coordinador nacional de la Unió de Pagesos, Joan Caball, ha denunciat que l’agroindústria “només pensa en fer beneficis a costa de rebaixar preus al productor” i ha instat les administracions a actuar i a regular perquè hi hagi “un repartiment just”. “El pagès sempre acaba perdent i les empreses acaben guanyant. Creiem que cal intentar que tots acabem vivint d’això i, si ens creiem el futur del país, no n’hi ha prou amb paraules, sinó que calen fets”, ha subratllat Caball.  El sector insisteix que aquesta situació l’està “enfonsant” i que només fa que agreujar els efectes de la nefasta campanya del 2018, en què es va perdre un 30% de la collita per mal temps. En Josep Maria Juncosa, un pagès de Perafort amb finques a Constantí admet que confiaven que enguany el mercat es recuperaria i tindria uns preus com els de la resta d’Europa. “Ens trobem que estem molt més baixos i no ho entenem. Això s’ha d’acabar perquè estem descapitalitzats i desanimats. Estem plegant avellanes i al final no sabem a quin preu l’hem de vendre”, lamenta. La Llotja de Reus vol revisar els mètodes amb què es fixen els preus El director dels serveis territorials del Departament d’Agricultura a Tarragona, Àngel Xifré, s’ha mostrat comprensiu amb la demanda d’apujar els preus, però ha afirmat que el preu de la Llotja de Reus es decideix “de forma privada” i que “no hi ha possibilitat per part de l’administració de sancionar aquests preus”. Xifré ha avançat que la Llotja de Reus vol revisar la metodologia amb què estableix aquests preus de referència i que el Departament hi col·laborarà.  Divendres passat la Llotja de Reus va defensar que el preu que fixa és orientatiu i el resultat d'un consens entre els operadors del sector. A més, va assenyalar que el procés està marcat per la llei de l'oferta i la demanda que governa l'economia de mercat. També va lamentar l'actitud d'Unió de Pagesos per posar “en entredit” la seva activitat i el va convidar a formar part de la taula de preus de la fruita seca.  Prop de 500.000 euros per compensar les pèrdues D’altra banda, el director territorial d’Agricultura ha explicat que el Departament destinarà uns 490.000 euros per compensar les pèrdues que va patir el sector l’any passat. Durant el termini de sol·licitud que va acabar dilluns, 217 agricultors han demanat una ajuda directa i 51 han sol·licitat un crèdit a l'Institut Català de Finances. “Ens els propers dies intentarem resoldre els expedients presentats per tal de fer les resolucions”, ha garantit Xifré.  A més, el Departament impulsa accions per promocionar el sector de l’avellana en clau nacional. Àngel Xifré ha explicat que tant al Camp de Tarragona com a les comarques gironines s’englobaran diferents activitats sota el paraigua ‘Temps d’Avellana’, coincidint amb l’època de collita d’aquesta fruita seca. La iniciativa la presentarà la consellera Teresa Jordà el 30 de setembre al Palau Robert de Barcelona.

Summary: Els pagesos protesten amb tractors per exigir uns preus justos per a l’avellana


El ple municipal de La Pobla de Segur (Pallars Jussà) d'aquest divendres debatrà una moció presentada per Esquerra Republicana de Catalunya, partit que governa al municipi amb majoria absoluta, que proposa dur a terme una consulta per canviar el nom del passeig Josep Borrell i Fontelles, actual ministre d'Exteriors del govern socialista de l'estat espanyol. Els republicans al·leguen en el seu escrit que alguns veïns els han mostrat el seu "rebuig", mentre que d'altres els han transmès que volen "mantenir-lo". Per aquest motiu, volen plantejar una consulta ciutadana per escollir entre seguir amb el nom actual o canviar-lo per "1 d'octubre", "Mossèn Rafel", "Oriol Junqueras" o, fins i tot, "qualsevol altra proposta" que dictamini el ple. Per la seva banda, el grup municipal del PSC de la localitat veu "oportunista" la proposta i considera "que té com a principal objectiu, no només mantenir, sinó augmentar la crispació”.  La moció registrada pel grup municipal d'Esquerra Republicana de Catalunya a l'Ajuntament de la Pobla de Segur es sotmetrà a debat i aprovació aquest divendres en el ple, on aquesta formació governa amb majoria absoluta. El nom del passeig Josep Borrell i Fontelles, dirigent socialista originari de la localitat, ha generat protestes en els darrers mesos, fins al punt que una de les plaques de la via va desaparèixer. Tot i que en el text presentat pels republicans per argumentar la idoneïtat de convocar una consulta ciutadana sobre el tema es parla del "rebuig" d'una part dels veïns, també es fa referència a la voluntat d'altres de "mantenir-lo". Mentre, el portaveu del PSC a l’Ajuntament de la Pobla, Joan Carles Boix, ha avançat que el seu grup votarà en contra d'aquesta proposta perquè, al seu parer "es tracta d’una moció que es vol disfressar amb la defensa de la democràcia però en realitat respon a les ànsies de protagonisme i a la voluntat de mantenir la confrontació ciutadana, en uns moments que el que cal és diàleg i entesa”, segons ha expressat el partit a través d'un comunicat. Boix també ha recordat que el seu partit va registrar al juliol una altra moció per demanar al consistori que "rebutgés les faltes de respecte i les desqualificacions que han tingut lloc els darrers mesos envers el Ministre d’Afers Exteriors i Assumptes Europeus, Josep Borrell”.  El portaveu del grup municipal socialista ha explicat que espera que el seu text sigui acceptat en el ple d'aquest divendres i que, a més, el consistori restitueixi la placa que va ser arrencada fa uns mesos "tal i com es va comprometre en el seu moment l’alcalde”, ha dit Boix. En el seu escrit, la formació ha afirmat que “Josep Borrell, fill de la Pobla, és una figura política transcendental en la història democràtica del nostre país, pel territori de Lleida, Pirineu i Aran i pel nostre municipi” i ha volgut fer una crida "a la responsabilitat de l’ajuntament i els seus dirigents”.

Summary: La Pobla de Segur debat aquest divendres una moció que proposa una consulta per canviar el nom al Passeig Josep Borrell


La Distròfia Muscular Congènita per Dèficit de col·lagen VI és una malaltia neuromuscular degenerativa minoritària amb només 33 diagnosticats a Espanya. Un dels afectats és l’Adrià, un nen de Camarles (Baix Ebre) de cinc anys que va ser diagnosticat fa un any i mig. Els seus pares han creat la Fundació Noelia per “agrupar el màxim d’afectats possibles” i per finançar la investigació. Segons ha explicat la mare de l’Adrià i presidenta de la Fundació, Noelia Canela, la malaltia atrofia la musculatura i provoca una invalidesa important. A més, sobre els deu anys d'haver estat diagnosticat, apareix una insuficiència respiratòria nocturna que s’acaba convertint en la principal causa de mort. Segons ha explicat Canela, “l’Adrià va néixer aparentment sa” i no va ser fins a partir dels tres anys, quan, a l’escola, es van adonar que el nen no pujava les escales sol com la resta de nens, o que s’havia d’aixecar del terra amb l’ajuda dels genolls. Els pares van consultar un neuròleg pediàtric i, després de diverses proves, el diagnòstic va confirmar que es tractava de Distròfia Muscular Congènita per Dèficit de col·lagen VI. Amb la Fundació Noelia, els pares de l’Adrià organitzen caminades, tornejos de pàdel o rifes per recaptar fons que serveixin per finançar la investigació de la malaltia. A més, han posat en marxa una recollida de taps i una venta de samarretes que es poden adquirir a fundacionnoelia.org.

Summary: Neix a Camarles la Fundació Noelia per finançar la investigació d'una malaltia degenerativa minoritària


El director de l'oficina econòmica de Rajoy lamenta la "manca de coneixement" de Mas quan parla del Castor ACN Barcelona.-El director de l'oficina econòmica del president del govern espanyol, Álvaro Nadal, ha garantit aquest divendres que tots els proveïdors cobraran a través del Fons de Liquiditat Autonòmica, però ha indicat que l'executiu vol saber per què la Generalitat va situar-los a la cua a l'hora de cobrar quan les condicions del FLA estableixen que primer s'ha d'atendre les necessitats socials. En declaracions al Parlament després de reunir-se amb diputats del PPC, Nadal també ha acusat la Generalitat d'"ocultar informació" amb els 1.300 MEUR que no es van comptabilitzar com a dèficit. Ha lamentat la "manca de coneixement" de president de la Generalitat quan parla del Castor.  Nadal s'ha reunit aquest divendres amb un grup de diputats del PPC per explicar-los com està la qüestió del FLA. En declaracions als periodistes, ha remarcat que el Fons de Liquiditat del 2015 s'ha anat pagant amb total normalitat, i del que ara es parla és de cobrir els impagaments de la Generalitat amb el romanent del FLA que no han fet servir altres comunitats autònomes. En aquest sentit, ha garantit que "a Catalunya ni a cap altre part d'Espanya, un proveïdor de serveis públics de tipus social es quedarà sense cobrar". "Això no passarà mai", ha remarcat. Ara bé, ha indicat que el que vol el govern espanyol és per què els recursos que s'haurien d'haver destinat per part de la Generalitat a pagar aquest tipus de proveïdors no s'han utilitzat per aquest fi.  També ha recriminat al Govern que no hagi facilitat la informació correctament perquè 1.300 MEUR es comptabilitzessin com a dèficit públic, i ha remarcat que aquesta és una de les pràctiques que feia servir l'executiu grec per amagar dèficit. S'ha produït, ha dit, una "ocultació d'informació" que no ha aparegut en els comptes correctament, i cal "depurar responsabilitats de qui hagi fet aquest exercici incorrecte".   Ha explicat que el mètode de finançament per fer aquestes obres per valor de 1.300 MEUR no és l'important, sinó que aquesta quantitat es va comptabilitzar malament. "És mètode de comptabilització incorrecte que és una de les maneres habituals de falsejar els comptes", ha conclòs. En aquest sentit, després que Artur Mas recordés al govern espanyol que ell també ha fet servir aquest mètode de finançament, posant d'exemple el Castor, Nadal ha insistit que "el sistema no és l'important", sinó la manera comptabilitzar-ho. En tot cas, ha dit que li sorprèn que un responsable públic no sàpiga que el Castor és 100% privat i que la indemnització la paga el sistema gasista.

Summary: El govern espanyol garanteix que els proveïdors cobraran i acusa la Generalitat d'"ocultar informació"


La Xarxa d’Escoles Insubmises (XEI) ha tancat la campanya 2016 d’objecció de consciència a la LOMCE a través de les proves de primària amb una xifra de 1.595 famílies objectores, 1.112 de les quals són de 3er de Primària i 483 de 6è. Les xifres representen un increment del 54,11% de famílies objectores respecte les 1.035 famílies del curs passat. L’objecció s’ha realitzat a 79 centres en el cas de tercer i a 46 centres en el cas de sisè, pertanyents a 29 poblacions de tot Catalunya, sempre segons dades de la XEI. L'entitat critica que els objectors de consciència s'han hagut "d'enfrontar" al Departament d'Ensenyament per les "maniobres de coacció" dels inspectors, la "falta d'honestedat i pluralitat dels mitjans públics de comunicació" i els "dubtes, temors i informació falsejada" que tenia la comunitat educativa. Tot i així, valoren com un "èxit contundent" l'increment de famílies objectores. Segons la XEI, les famílies objectores s’han informat i han debatut les implicacions de les proves i de l’acció política de no realitzar-les, han vençut temors com les conseqüències que la insubmissió podia tenir per a l’expedient dels seus fills i, finalment, han pres la decisió i s’han organitzat per no dur els seus fills a l’escola durant diversos dies. "En una època en què la paraula ‘desobediència’ apareix fàcilment en boca de tots, a Catalunya són 1.595 famílies objectores les úniques que han desafiat col·lectivament la legislació vigent; i ho han fet per l’educació", assegura la XEI en un comunicat. La XEI considera les proves "un símbol i alhora un instrument estructural del sistema educatiu propugnat per la LOMCE i, en molts aspectes, per la LEC, que porta cap a la privatització i la mercantilització de l’educació".

Summary: Gairebé 1.600 famílies es declaren insubmises i no realitzen les proves de Primària que marca la LOMCE, segons la XEI


El Ministeri de Sanitat ha registrat 3.632 nous positius per covid-19 a Espanya en relació amb el total de casos confirmats aquest dilluns. Segons l'últim informe, des que va començar la pandèmia hi ha hagut 326.612 casos confirmats per proves diagnòstiques. D'aquests, 1.418 s'han diagnosticat el dia anterior. De nou, la CCAA amb més diagnòstics el dia previ és l'Aragó amb 448 seguida del País Basc amb 243 i de Madrid amb 190. Andalusia en va registrar 109 i Catalunya 100. Pel que fa a les defuncions, Sanitat xifra en 28.581 el total de morts per coronavirus a tot l'Estat espanyol, cinc més que aquest dilluns. Segons l'últim informe, hi ha hagut 64 defuncions en els últims set dies, la meitat a l'Aragó (32). A Catalunya van ser-ne dos. En l'última setmana hi ha hagut 805 hospitalitzacions i 45 ingressos en UCI.

Summary: Sanitat registra 3.632 nous positius per covid-19 a Espanya i 28.581 morts, cinc més que dilluns


El secretari d'Organització del PSC, Salvador Illa, ha avalat aquest dimarts les declaracions del líder del PSOE, Pedro Sánchez, respecte als articles i piulades del president de la Generalitat, Quim Torra. Sánchez va acusar divendres Torra de ser "el Le Pen de la política espanyola" i la "materialització política de la xenofòbia". "És el que es dedueix dels textos del senyor Torra, tenen afirmacions que es poden qualificar de racistes, suprematistes; [...] desitgem que la seva actuació com a president ho desmenteixi", ha assegurat Illa en roda de premsa aquest dimarts. En assegurat que treballen "en sintonia" i amb "contacte permanent" amb el PSOE, el dirigent dels socialistes catalans ha defensat que esperen una "disculpa molt més rotunda i explícita" i que impliqui "un canvi de fons".  En aquest context, Illa també ha avalat la proposta de Sànchez per introduir una esmena a la llei d'Igualtat que es tramita al Congrés per agreujar les sancions als càrrecs públics amb actituds "racistes".  I, tal com ja va avançar el primer secretari socialista, Miquel Iceta, en una entrevista a l'ACN, Illa ha defensat també la proposta de Sánchez d'"obrir una reflexió" sobre la reforma del Codi Penal per a delictes com el de rebel·lió. "Estan pensats per moments i fets d'etapes anteriors i que s'han d'adaptar a la realitat del segle XXI", ha afegit.

Summary: El PSC avala Sánchez: "És el que es dedueix dels textos de Torra"


La novel·la 'Les hores' de Michael Cunningham evoca als últims dies de Virginia Woolf, abans de suïcidar-se el 1941, amb la vida de Clarissa Vaughan, una editora, i Laura Brown, una mestressa de casa. 'Les hores' també és el nom d'un llibre de Josep Pla, que fa un repàs de fets i esdeveniments quotidians que es produeixen en diferents dates del calendari durant un any. El nom d'aquestes dues novel·les i el seu rerefons és el que ha inspirat a la fundadora i directora de l'editorial Les Hores Maria Sempere en el moment de decidir-se per un nom per l'editorial. Les Hores publicarà novel·les en català contemporànies, intimistes i centrades en la quotidianitat. Així ho ha explicat Sempere en una entrevista a l'ACN. 'La vida a qualsevol preu' de l'escriptora sueca Kristina Sandberg i 'Història d'un matrimoni' de l'editor i escriptor noruec Geir Gulliksen són els dos primers llibres editats. La idea de Sempere és publicar de moment sis novel·les l'any i anar augmentant la xifra fins arribar a deu anuals.  Sempere, qui va ser durant nou anys la Directora de Clients de Vueling, ha recalcat que el sector editorial viu un moment complicat tot i que tothom assenyala que s'albira una lleugera recuperació. Creu que hi ha molts segells que han anat sorgint en els darrers cinc anys i que la gran majoria ha aconseguit fer-se amb el seu espai amb una literatura diferent a la dels grups editorials més grans. La fundadora de l'editorial ha indicat que, en el marc del mercat literari català, hi ha lectors que "tenen un interès per una literatura de qualitat, que parlen de temes més actuals i amb un punt de vista més diferent i original per exemple".  Sempere creu que hi ha encara un espai a ocupar perquè hi ha molts autors internacionals interessants que haurien de poder ser llegits en llengua catalana i que encara no estan traduïts. De fet, tots els llibres de Les Hores seran publicats en llengua catalana. "De tot el que es publica a Catalunya, un 30% només són traduccions i aquí hi ha un potencial per seguir aportant autors interessants en català".  "Intentarem publicar obres de caràcter intimista, que parlin de la quotidianitat, del dia a dia i les relacions", ha assenyalat. No nega que hi ha ja editorials que tracten aquestes temàtiques, que no deixen de ser universals, però opina que "hi ha un espai perquè una editorial es posicioni en aquest lloc i sigui reconeguda per aquesta literatura". Les obres que publiquin tindran un punt de modernitat i tractaran temes d'actualitat. Un d'ells és per exemple les relacions que "han canviat avui en dia i no són com fa 30 anys" o per exemple l'eutanàsia. "No són temàtiques tan comercials com d'altres, però que poden trobar el seu públic entre els lectors que llegeixen en llengua catalana". Les Hores es fixarà en la publicació d'obres traduïdes d'autors internacionals i d'autors que escriguin en llengua catalana "si ho consideren interessant publicar-ho".  La idea de Sempere és publicar de moment sis novel·les l'any. "Hem d'aprendre molt de molts àmbits i volem ser prudents. Volem començar amb sis obres anuals i anar augmentant". La seva idea és arribar a publicar-ne unes deu cada any. Aquest any només publicaran traduccions d'autors estrangers i esperen l'any vinent seguir amb el mateix volum de publicacions i editar algun escriptor en llengua catalana. Les dues primeres novel·les Les dues primeres obres que publica l'editorial són 'La vida a qualsevol preu' de Kristina Sandberg i 'Història d'un matrimoni' de Geir Gulliksen. "Els dos primers títols reflecteixen molt bé l'esperit de l'editorial". El primer, 'La vida a qualsevol preu', explica la història d'una mestressa de casa sueca ubicat al 1950 i fa el seguiment d'aquesta dona al llarg de 20 anys en el seu dia a dia i les seves reflexions interiors. "L'autora aconsegueix que t'enganxis en la seva quotidianitat", ha assenyalat Sempere. Kristina Sandberg presentarà aquest dimecres per la tarda la novel·la a la Llibreria Calders.  A 'Història d'un matrimoni', la segona obra publicada per l'editorial, un home reflexiona i intenta entendre per què el seu matrimoni ha pogut trencar-se, quan ell i la seva dona s’estimaven d’una manera tan sòlida. La novel·la explica una història d'amor moderna entre una parella, i la fi d'aquest l'amor.

Summary: La nova editorial Les Hores publicarà obres en català contemporànies, intimistes i centrades en la quotidianitat


Els Mossos d'Esquadra han detingut un home sospitós de l'assassinat d'un altre a Calonge (Baix Empordà), el cos del qual va ser localitzat diumenge en un camí forestal, segons ha avançat 'El Punt Avui' i han confirmat a l'ACN fonts policials. La víctima, d'entre 35 i 40 anys, va morir a causa d'un tret a l'esquena. Al lloc dels fets es van trobar restes de sang a tocar d'un cotxe. Segons el diari, els Mossos van rebre hores abans una denúncia d'un veí de Sant Antoni de Calonge que explicava que la seva escopeta de caça, el seu cotxe i la seva moto havien desaparegut de casa seva, i que sospitava que s'ho havia emportat el seu fill.

Summary: Detenen un sospitós de l'assassinat de l'home trobat en un camí forestal de Calonge


La tinent d'alcaldia d'Ecologia, Urbanisme i Mobilitat de l'Ajuntament de Barcelona, Janet Sanz, ha celebrat aquest dilluns a la tarda que el Govern hagi anunciat un calendari específic pel tancament de la presó Model i ha dit confiar que es compleixi  "per definir quan més aviat millor els usos d'aquest espai tant reivindicat". En aquest sentit, mentre es treballa per fer les modificacions de planejament necessàries per traslladar tant la Model com la Trinitat a la Zona Franca, la tinent d'alcalde ha recordat que el passat 31 de gener el consistori ja es va reunir amb els veïns de l'esquerra de l'Eixample per actualitzar el pla director d'equipaments previstos a la zona de l'any 2009. Un procés que esperen enllestir en el pròxim trimestre per definir els usos en un termini màxim de vuit mesos. A l'espera que es concreti, el que sí que ha avançat Sanz és que es reservarà un espai per a la memòria històrica.

Summary: L'Ajuntament de Barcelona celebra que el tancament de la Model tingui calendari i espera que la Generalitat el compleixi


Els Mossos d'Esquadra van detenir el passat dimecres 9 d'agost un home de 37 anys, nacionalitat xilena i veí de Tortosa, com a presumpte autor d'una simulació de delicte i un delicte d'estafa. Els fets es remunten al mes de març passat, quan l'home va denunciar davant dels Mossos que havia estat víctima d'un robatori violent en un carrer de Tortosa. Segons va explicar, dos homes encaputxats l'havien abordat quan caminava pel carrer i mentre un dels lladres l'immobilitzava agafant-lo pel coll, l'altre li va sostreure les seves pertinences. Segons va denunciar: un telèfon mòbil, un rellotge, una càmera fotográfica, un reproductor mp3, la jaqueta que vestia i diners en metàl·lic. Tot per valor d'uns 1.000 euros. Els Mossos van iniciar una investigació que finalment els ha portat a concloure que els fets denunciats són falsos i que es trobaven davant d'una simulació de delicte amb l'afany de rebre una indemnització d'una companyia asseguradora, cosa que la falsa víctima ja havia aconseguit.  Els Mossos d'Esquadra van detenir l'home per simulació de delicte i per un delicte d'estafa. Després de declarar en seu policial, ha quedat en llibertat pendent de comparèixer davant l'autoritat judicial.  La Policia recorda que formular denúncies falses i simular un delicte com a mitjà per fer una estafa a una companyia d'assegurances està recollit en l'article 457 del Codi Penal i pot suposar la detenció del denunciat i pena de presó. Aquestes conductes generen un cost processal important, tant de recursos policials com judicials.

Summary: Detingut per denunciar un fals robatori al mig del carrer a Tortosa i cobrar de l'assegurança


El ministre de Foment, José Luis Ábalos, ha anunciat aquest dimarts que el govern espanyol prepara un conjunt de mesures urgents per millorar el marc regulador del lloguer, que es recolliran en un decret llei que preveu aprovar abans de finals d'any, segons han confirmat fonts ministerials a l'ACN. Concretament, inclourà una ampliació de 3 a 5 anys la durada dels contractes i eixamplar també la pròrroga tàcita, passant d'1 a 3 anys. Així mateix, també es limitarà a dues mensualitats la fiança que pot exigir-se a l'hora de subscriure un contacte de lloguer, alhora que les despeses de gestió immobiliària i de formalització del contracte les hagi de pagar l'arrendador si és una persona jurídica.  Alhora, s'articularan canvis per millorar la coordinació amb els serveix socials en casos de desnonament, amb l'objectiu d'evitar "tragèdies" com les d'aquest dilluns a Madrid, en què una dona es va suïcidar en el moment en què havia de ser desnonada.

Summary: El govern espanyol preveu aprovar abans de final d'any l'ampliació de 3 a 5 anys dels contactes de lloguer


Gairebé un terç dels europeus encara creuen que mantenir relacions sexuals sense consentiment pot estar justificat, i en alguns països de la Unió Europea, com Lituània o Hongria, les violacions dins del matrimoni ni tan sols estan penades criminalment. Coincidint amb el Dia Internacional per l'Eliminació de la Violència contra les Dones, que se celebra aquest divendres 25 de novembre, augmenten les veus a Brussel·les que reclamen un “marc exhaustiu” que reguli i homogeneïtzi les lleis per combatre la violència de gènere a la UE. Segons el Lobby Europeu de les Dones, és "una llàstima que al segle XXI", dins de la UE, "encara" s'hagin de dedicar esforços a combatre la violència sexista i defensar "els drets humans de les dones". Una de cada tres dones arreu del món ha sigut colpejada o assetjada sexualment o emocionalment al llarg de la seva vida, una xifra que es repeteix a nivell europeu, on es calcula que 63 milions d’europees han estat víctimes d’algun tipus de violència física o sexual.  Aquest divendres, l'Organització de les Nacions Unides celebra el Dia Internacional per l'Eliminació de la Violència contra les Dones, una data important també dins del marc de la Unió Europea. La responsable de política del Lobby Europeu de les Dones, Irene Rosales, ha explicat en declaracions a l’ACN, que tot i que és una “llàstima” que encara avui s’hagi de lluitar contra la violència de gènere, la possibilitat de tenir un dia dedicat al problema "ofereix una oportunitat per crear consciència i donar visibilitat al fenomen". "És una qüestió de drets humans, els drets humans de les dones encara es violen a la Unió Europea", ha indicat.  Rosales creu que la violència contra les dones "hauria d'estar sempre a l'agenda política" i que s'ha de "crear consciència i no parar de fer accions per prevenir el problema". Segons ha explicat, ha quedat clar que "la definició legal de 'violació' hauria d'evolucionar més enllà de la utilització de la força". De la mateixa manera, "també s'hauria de moure cap a una definició del terme basada en el consentiment". En aquest sentit, ha recordat que hi ha països de la Unió Europea que es troben molt lluny dels estàndards establerts pel Consell d'Europa pel que fa a la violència contra les dones. Segons un estudi del Lobby Europeu de les Dones, estats com Bulgària o Lituània, "no criminalitzen les violacions maritals". Això demostra que malgrat les iniciatives internacionals que es prenen per acabar amb aquest tipus de violència, "el nivell de protecció de les dones varia molt" segons l'estat, fins i tot dins de la UE. Rosales ha dit que "les dones no estan igualment protegides a tots els països" perquè encara no existeix un "marc exhaustiu" que reguli aquestes diferències a nivell europeu. Precisament per això, diverses organitzacions que treballen per defensar els drets de les dones han estat reivindicant la ratificació i la implementació per part dels 28 estats membres de la UE de la Convenció d'Istanbul, impulsada pel Consell d'Europa, que integra a a Estrasburg 47 països europeus de dins i fora de la UE. Es tracta, segons Rosales, d'un "marc molt exhaustiu que estableix els estàndards mínims" que han d'adquirir els estats per prevenir la violència contra les dones, protegir-les de ser objecte d'aquest tipus de maltractament, penalitzar els perpetradors, monitoritzar la situació i recol·lectar dades. Tots els estats membres han signat ja el document, però només són 14 els que l'han ratificat, entre els quals hi ha Espanya. Actualment, "tot i que els 28 semblen ser conscients de la importància de signar la convenció, s'està negociant sobre competències legals", ha lamentat Rosales. "Les negociacions haurien d'accelerar-se", ha afegit. L’anàlisi el comparteix, també, el Parlament Europeu, que dijous va aprovar una moció a la sessió plenària a Estrasburg per demanar als estats membres que s'acceleri el procés de ratificació de la convenció, així com per exigir més accions en l'àmbit de la Unió Europea per tal d'eliminar la violència contra les dones. La resolució va ser aprovada per 516 vots a favor, davant 54 en contra i 52 abstencions. 2017, any europeu de sensibilització La Comissió Europea també pretén accelerar la lluita contra la violència de les dones, i ha anunciat una campanya per a l’any vinent per “sensibilitzar els europeus sobre la violència contra les dones, en totes les seves formes, la violència domèstica, a l’espai públic o a la feina”. El seu vicepresident, Frans Timmermans, i l'Alta Representant Federica Mogherini, així com els comissaris Hahn, Mimica, Avramopoulos Stylianides, Jourová i Navracsics, van assegurar en un comunicat conjunt que no es poden "ignorar les conseqüències que la violència contra les dones causa a les famílies, les comunitats, la societat i l'economia". Durant l'any 2017, la CE pretén sensibilitzar els europeus sobre la violència contra les dones, ja que d'acord amb una nova enquesta de l'Eurobaròmetre mentre que el 96% dels europeus són conscients que la violència domèstica és inacceptable, el 27% creuen que les relacions sexuals sense consentiment poden estar justificades en determinades circumstàncies. Una altra de les dades més preocupants és que el 95% dels enquestats creu que en cap cas s’ha de realitzar tocaments inapropiats a la feina, però tres de cada quatre empreses es troben amb casos. De fet, el 24% de les dones han patit tocaments a la feina en alguna ocasió. La comissària de Justícia i Igualtat, Vera Jourová, va dir en una roda de premsa a Brussel·les prèvia al Dia Internacional per l’Eliminació de la Violència contra les Dones que espera "que en aquest pròxim any millori la situació” i que “les víctimes puguin obtenir el suport que es mereixen". Però la tasca de la pròpia Comissió va quedar qüestionada en la mateixa compareixença per la poca contundència de la comissària a l’hora de condemnar uns comentaris sexistes del primer ministre eslovac, Robert Fico. El polític dimecres passat va descriure part de la premsa com a ‘dirty anti-Slovak prostitutes’ (brutes prostitutes anti-eslovaques), al ser preguntat per unes irregularitats en l’organització d’actes de la UE en una roda de premsa. La comissària no va voler “parlar d’això” remarcant que la compareixença era exclusivament per parlar de “qüestions relacionades amb la violència envers la dona”. Pressionada pels periodistes, Jourová va fer un comentari genèric sobre el llenguatge sexista sense mencionar, en cap cas, a Fico. La situació a l'Estat El comportament de l'Estat espanyol pel que fa a la igualtat de gènere i els drets de les dones és bastant similar al que es pot trobar en altres estats de la UE. Malgrat tenir unes xifres semblants, Irene Rosales, del Lobby Europeu de les Dones, ha remarcat que "queden encara alguns indicadors on Espanya està per sota". La violència domèstica, per exemple, "no està disminuint com ho hauria de fer", ja que no es destinen prou fons per "prevenir i combatre el problema". Durant el que portem d’any s’han registrat un total de 39 morts per violència de gènere segons el Ministeri de Sanitat, Serveis Socials i Igualtat. En anys anteriors les estadístiques havien estat més elevades deixant el 2015 amb una xifra de 57 víctimes mortals, el 2014 i 2013 amb 54 i finalment el 2012 amb un total de 52. Un altre dels problemes és la igualtat salarial, que se situa en un 18,8% de mitjana i repercuteix de manera evident en les dones espanyoles, "que han de treballar 50 dies més que els homes per guanyar el mateix salari", ha dit Rosales. Un altre dels punts més problemàtics és l'atur o l'ocupació a temps parcial on es registra un 67% de dones respecte al 37% que representa la població masculina. Malgrat aquestes mancances, hi ha un escenari on l'Estat ha demostrat estar al capdavant dels 28 estats de la UE, i és la presència de les dones en les decisions polítiques. Segons Irene Rosales, "actualment el sistema d'Espanya és pràcticament equitatiu" i en aquest aspecte està "molt per sobre de les dades europees". L'organització ‘Women in Parliaments’ corrobora aquestes estadístiques comparant la mitjana de dones parlamentàries a Europa, que se situa prop d'un 25%, amb el cas espanyol que xifra en un 39,10% al Congrés  i en un 38% al Senat. Aquests números situen el parlament d’Espanya com el 16è del món amb una major presència de dones. La mitjana mundial de dones diputades és del 22,3% segons la classificació de la Unió Interparlamentària.

Summary: El Lobby Europeu de les Dones lamenta que “al segle XXI encara calgui” combatre la violència sexista


El sindicat Elite amenaça en convocar una vaga indefinida a partir del 31 de juliol ACN Barcelona.-Barcelona afrontarà aquest dimarts una jornada de 24 hores sense taxi per la protesta convocada a Madrid contra les plataformes Uber i Cabify i la manca de control de les llicències dels vehicles amb conductor VTC. A partir d'aquesta nit, uns 2.500 taxistes repartits en 565 vehicles sortiran en direcció a la capital espanyola per prendre part a la "mare de totes les manifestacions" que aplegarà uns 20.000 professionals del sector, segons ha explicat el portaveu del sindicat Elite, Alberto Álvarez, en declaracions a l'ACN. "Anem a per totes, el govern no ens ha respost a res", ha continuat el portaveu del sindicat, que també ha avançat un calendari de mobilitzacions pactat amb altres associacions de l'Estat que "aniran de menys a més" i que preveu una nova protesta el 29 de juny a cada ciutat i la possibilitat d'una vaga indefinida a partir del 31 de juliol, a les portes de les vacances d'estiu. L'endemà del cinquè dia de vaga al metro, aquest dimarts serà el torn del sector del taxi per protesta contra les plataformes Uber i Cabify. A Barcelona i el seu àmbit metropolità, només circularan els taxis que prestin serveis gratuïts als hospitals públics per acompanyar els malalts o els seus familiars de manera gratuïta. El portaveu del sindicat Élite ha lamentat que actualment la llei "s'està incomplint sistemàticament" i no es respecta la ràtio d'una llicència VTC per cada 30 conductors de taxi. "Ens estan arruïnant la vida i no pararem", ha continuat. A banda de la mobilització de demà, Elite i altres associacions estatals han convocat una altra protesta per al pròxim 29 de juny a cada ciutat i han deixat entreveure que el 31 de juliol hi pot haver una vaga indefinida i "plantar tots els taxis a Madrid". "La pilota està al seu teulat [del govern]", ha afegit. Álvarez ha pronosticat que les plataformes com Uber i Cabify "tenen els dies comptats". "Durant anys s'han fet multimilionaris aprofitant buits legals", s'ha queixat Álvarez, que també s'ha referit a les recomanacions de l'advocat general del Tribunal de Justícia de la UE el passat 11 de maig. Tot i recordar que "falta que es ratifiqui la sentència", ha assegurat que és "un cop molt fort" per a aquestes plataformes. En cas que se segueixin la línia de l'advocat general, el portaveu sindical ha deixat clar que "hi haurà un abans un després" perquè "crearà jurisprudència a tot Europa" i aquestes empreses "s'hauran de cenyir a les lleis de l'Estat". En la marxa d'aquest dimarts, els taxistes d'arreu de l'Estat es concentraran a Madrid, on iniciaran una marxa des d'Atocha fins a les immediacions del Congrés dels Diputats. La marxa està convocada per les associacions de taxistes Elite i Fedetaxi, que acusa els governs espanyol i autonòmics de dur a terme el "silent procés" per "substituir el fins ara model de servei públic de taxi per un altre privatitzat". En aquest sentit, també critica la "inestimable ajuda d'organismes com la CNMC" i d'ajuntaments com el de Madrid. A la capital espanyola, les dues plataformes estan disponibles, a diferència de Barcelona, on Uber no opera.

Summary: Una nova protesta contra Uber i Cabify deixarà Barcelona sense taxis durant 24 hores


Un operatiu antidroga a la Jonquera (Alt Empordà) s'ha saldat amb un detingut i un total de 152 grams de substàncies estupefaents comissats. Segons informen els Mossos d'Esquadra, la investigació va començar a principis d'octubre per detectar diversos punts de venda de droga a la població. Després de seguir diferents indicis, van centrar les sospites en un bloc de pisos situat a la mateixa carretera N-II, dins la trama urbana. Els agents van fer dues entrades i escorcolls a l'edifici dijous passat. En un dels pisos van localitzar 55 grams de cocaïna, 7 grams d'heroïna i 90 grams de cabdells de marihuana. També hi havia 3.000 euros en efectiu que podrien provenir del tràfic amb les substàncies. El detingut com a autor d'un delicte contra la salut pública és l'inquilí del pis. Té antecedents i està citat al jutjat d'instrucció en funcions de guàrdia de Figueres.  El detingut és un home de 41 anys, de nacionalitat marroquina i veí de la Jonquera. L'arrest s'emmarca en un operatiu que es va iniciar a principis del mes d'octubre per detectar diversos punts de tràfic de droga a la població.   Segons informen els Mossos d'Esquadra, la investigació continua oberta i no es descarten noves detencions.

Summary: Un operatiu antidroga a la Jonquera se salda amb un detingut i 152 grams de substàncies estupefaents comissats


El director Clark Rundell dirigirà aquest cap de setmana la Missa de Bernstein a L’Auditori en substitució de Kazushi Ono, que s’ha vist obligat a cancel·lar la seva participació per malaltia. Rundell és especialista en la música de Bernstein i ha estat especialment recomanat per Boosey and Hawkes, l’editorial que gestiona el llegat del compositor. La monumental Missa de Leonard Bernstein sonarà per primera vegada a Barcelona i posarà punt i final a la temporada de  l’Orquestra Simfònica de Barcelona i Nacional de Catalunya. Els tres concerts de cloenda portaran a la Sala 1 Pau Casals de L’Auditori aquesta obra poc convencional que barreja l’espiritualitat dels textos litúrgics amb la teatralitat pròpia dels musicals nord-americans.  L’obra requereix de més de 270 músics i cantaires dalt de l’escenari i inclou, a més de l’orquestra, una banda de jazz i rock, tres cors i dos solistes. La figura del Celebrant serà interpretada a L’Auditori pel baríton William Dazeley, que debuta amb l’OBC en aquest concert. Per interpretar els més de 30 fragments vocals de l’obra s’ha comptat amb el Cor Lieder Càmera, el Cor Infantil Amics de la Unió, el Cor Madrigal i el Cor de Teatre, a més, de Bernat Rosés com a nen solista. Per dur a terme aquest concert s’ha comptat amb la col·laboració de l’Escola Superior de Música de Catalunya (ESMUC).   La Gran Missa de Bernstein neix d’un encàrrec de la vídua Jacqueline Kennedy per a l’obertura del J. F. K. Center for the Performing Arts a Washington l’any 1971. Primer es va plantejar compondre una missa, però aviat es va deixar seduir per la força de la música popular i del teatre musical. El compositor, que s’havia mogut tota la vida a cavall del musical de Broadway i les sales de concert clàssiques, va construir una peça que “demostra la necessitat espiritual dels humans, però que qüestiona les fes institucionals”, segons han manifestat els responsables de l’esdeveniment.   Darrere la teatralitat de la Missa, hi ha una música de gran qualitat i dificultat, que relaciona multitud d’estils: cant gregorià, rock, jazz, blues i música simfònica. Dos orgues, bandes de metalls, guitarres elèctriques, percussió, enregistraments en casset, solistes i cantants de pop conviuen per crear un món complex a partir de material trivial, gràcies a la tècnica heretada per Bernstein del seu mestre Charles Ives.

Summary: Clark Rundell substitueix Kazushi Ono en la direcció de la Missa de Bernstein


La Diputació de Lleida ha acollit la primera reunió de la comissió informativa sobre el cas Boreas. La reunió ha servit per constituir la comissió amb els quinze diputats dels diferents grups que en formaran part i entre els quals no s'hi troba Joan Reñé. Des d'un primer moment, el diputat i expresident de la institució havia expressat la seva voluntat de participar-hi però en el darrer Ple de la diputació va renunciar a aquesta possibilitat davant les crítiques de la resta de grups a la decisió del PDeCAT d'incloure Reñé a la comissió sobre el cas pel qual l'expresident està sent investigat. La comissió, presidida per la vicepresidenta Rosa Pujol, haurà d'establir ara un pla de treball amb el contingut a tractar, a partir de les aportacions que facin els grups. Tot i això, la comissió quedarà dissolta amb les eleccions municipals del 26-M.

Summary: La Diputació de Lleida constitueix la comissió informativa Boreas sense la participació de Joan Reñé


Rosa dels Vents publicarà 'Homenatge als caiguts', el 5 de setembre, que recull 80 històries escrites per Albert Sánchez Piñol i que l'escriptor va crear per a la secció 'La Contraportada' d''El Matí de Catalunya Ràdio' quan el conduïa Antoni Bassas. L'editorial ha ressaltat que Sánchez Piñol presenta "històries singulars que reflexionen amb ironia sobre la vida". Aquesta és una de les novetats literàries de Rosa dels Vents de cara el setembre que s'uneixen a altres nou volum de relats de Marta Romagosa, 'La polaroid i altres relats' i l'anunciada nova novel·la d'Ildefonso Falcones, 'El pintor d’ànimes', que es publicarà el proper 29 d’agost.  A 'Homenatge als caiguts', Sánchez Piñol escriu sobre el pollastre Mike, al que li van tallar el cap i no es va morir; la jove que va caure des d’un avió a la selva amazònica o la història d'en Bobby Leach, que es va deixar caure per les cascades del Niàgara dins d’un barril de fusta. Rosa dels Vents ha destacat que tots els relats "fan pensar amb un somriure en les grans qüestions que mouen el món, des de la preocupació per la vida eterna fins als riscos de la política, dibuixant alhora una història de l’estupidesa humana". Després de 'Tots els noms del desig' i de '22 homes i un desig', Marta Romagosa publica el 5 de setembre un nou llibre 'La polaroid i altres relats'. L'obra és un recull de tretze històries entrellaçades a través de personatges "tan normals com especials que parlen de l’excepcionalitat de les coses quotidianes i de la universalitat de la intimitat".  Una de les altres novetats destacades és l'obra 'Pere Calders. Sobre el feixisme, l’exili i la censura'. Una antologia que recull una setantena d'articles dels prop de 2.000 que Pere Calders va escriure entre el 1933 i el 1994, i una tria de sis contes. Rosa dels Vents ha ressaltat que són "una proposta per llegir la història del segle XX i trobar-hi claus per entendre l’època actual".  Ildefonso Falcones Així mateix, com ja es va anunciar Rosa dels Vents publicarà el proper 29 d’agost la nova novel·la d'Ildefonso Falcones (Barcelona, 1959), 'El pintor d’ànimes'. La nova obra de l'autor de 'L'església del mar' és un retrat dels primers anys del segle XX a la Barcelona convulsa i obrera enmig de la irrupció del Modernisme. Se centra en la història de l’Emma i el Dalmau, dos lluitadors nascuts al bàndol perdedor que intentaran trencar les cadenes que els impedeixen decidir el seu futur.

Summary: Albert Sánchez Piñol aplega en un llibre 80 històries escrites per a 'La Contraportada' de Catalunya Ràdio


El propietari de l'empresa de serveis de neteja Limasa, Manuel Carrillo, ha reconegut suborns perquè l'Ajuntament de Santa Coloma de Gramenet li adjudiqués, en mandat de Bartomeu Muñoz, el contracte per a la neteja d'equipaments municipals. Carrillo ha relatat que va modificar les condicions de la seva oferta, a petició del propi Muñoz, per poder guanyar punts respecte l'empresa que havia quedat en primer lloc. L'empresari també ha explicat que va pagar diners en metàl·lic a l'exalcalde -6.480 euros- per cuidar la seva relació amb el consistori, i també va accedir, a requeriment de Muñoz, al patrocini d'un equip de futbol sala. Després de la confessió, la fiscalia i la defensa han acordat una rebaixa de condemna que li evitarà l'entrada a presó.

Summary: Un empresari reconeix suborns per a l'adjudicació del contracte de la neteja de Santa Coloma de Gramenet


Promet ser “valent i audaç” en la recerca de “solucions polítiques a Catalunya” però les circumscriu a la Constitució ACN Madrid.-El president del govern espanyol, Pedro Sánchez, ha insistit aquest dimarts a assegurar que el seu executiu està disposat a “explorar solucions polítiques a Catalunya”  ha promès que “serem valents i audaços” en aquesta recerca, tot i que també l’ha circumscrit al “marc de la Constitució” que “és el gran consens que ens uneix a tots”. “Som molt conscients que això trigarà, que és una carrera a llarg termini”, però “cal començar a construir punts de trobada” i “per això les comissions bilaterals són un bon punt de partida”. En aquest sentit, ha “adirmat que aquesta crisi només es resoldrà votant, però votant un acord, no una ruptura”, i ha recordat a les forces independentistes que no disposen de majories reforçades que elles mateixes van introduir com a condició per a una reforma, per exemple, de la llei electoral. Sánchez ha fet aquestes manifestacions en resposta a la intervenció del portaveu d’ERC al Congrés Joan Tardà, i al de PDeCAT, Carles Campuzano, durant la seva compareixença al Congrés dels Diputats, a qui ha recordat que “es pot parlar de tot, però no tot és possible”. El president espanyol ha recordat que després de la sentència del TC Catalunya és l’únic territori que no té en vigor un Estatut votat pels seus ciutadans, i “en conseqüència la crisi a Catalunya només es podrà resoldre votant”. “La discrepància que tenim és que nosaltres volem votar un acord, mentre que [els independentistes] pretenen votar una ruptura”, i “la reflexió que els faria és que si fan una proposta també tinguin en compte que al Parlament per a l’aprovació de l’Estatut necessiten 3/5 parts del parament, cosa que a dia d’avui no tenen”.   Prèviament ha respost també una altra del líder de Ciutadans, Albert Rivera, que l’ha acusat de mantenir una “equidistància indecent” respecte a l’independentisme. El president espanyol li ha respost recordant que Cs és “la primera força parlamentària a Catalunya” però no fa “res” més que fer retrets al Parlament i al Congrés.  “Vostès viuen bé del conflicte, però aquest conte s’acaba, i en aquesta cambra hi ha un govern que no viu del greuge territorial com vostès, que aposten per la divisió, sinó per la suma”.

Summary: Sánchez diu que la crisi a Catalunya s’arreglarà “votant”, però “un acord, no la ruptura”


El director de relacions laborals i afers socials de Foment del Treball, Javier Ibars, ha alertat en declaracions a l'ACN que el procés judicial sobre la legalitat o il·legalitat de la vaga general convocada per la Intersindical-CSC per a aquest dimecres 8 de novembre no ha acabat. La sala del social del Tribunal Superior de Justícia de Catalunya (TSJC) ha resolt avui que desestimava la petició de Foment d'establir mesures cautelars per suspendre la vaga, però no ha entrat a valorar el fons de la qüestió del recurs, que és, precisament, si la vaga s'ajusta o no a la llei. Foment considera que no, perquè hi veu motivacions polítiques, i alerta que el procediment continua malgrat que no s'hagi acceptat la petició de mesures cautelars. Ibars també ha explicat que a l'escrit elaborat per la jutgessa Antonia Amigó de Palau es confirma que és precisament la sala del social la que ha de dirimir la qüestió de la legalitat o il·legalitat de la vaga general. Cal recordar que el recurs de Foment del Treball s'havia presentat en primera instància a la sala del Contenciós Administratiu del mateix TSJC, que després s'havia descartat com a competent per veure el litigi. Aquesta sala apuntava a la del social, que és on Foment ha presentat posteriorment el mateix recurs. Ara, segons Ibars, el litigi continua, i la sala del social s'haurà de pronunciar, ara ja a posteriori, sobre si la vaga és legal o no. En cas que no ho sigui, les conseqüències recaurien sobre el convocant de l'aturada.

Summary: Foment del Treball alerta que el procés judicial sobre la legalitat de la vaga general continua


El pla de mandat 2020/2023 de la Diputació de Tarragona aposta per la deslocalització i la digitalització. La institució valora molt positivament iniciatives sorgides arran la pandèmia, com el teletreball, la tramitació electrònica o les compres centralitzades de material sanitari, fins al punt que s’han convertit en un dels pilars del seu pla estratègic. "Innovador i amb segell propi", ha destacat la presidenta Noemí Llauradó. El full de ruta de la Diputació pels pròxims quatre anys, que s'alinea amb l’Agenda 2030, s’ha elaborat de forma participativa amb tots els ajuntaments de Camp i Ebre. Planteja quatre reptes estratègics i el següent pas serà definir-ne les accions concretes. Aquest dijous el pla es debatrà en el ple de la institució.

Summary: La Diputació de Tarragona aposta els pròxims quatre anys per la deslocalització i la digitalització


L'Ajuntament d'Almenar (Segrià) s'ha plantejat com a fita consolidar-se en la propera dècada com un dels municipis més sostenibles de la demarcació de Lleida. En col·laboració amb la companyia municipal Electricitat d'Almenar (EDA), el consistori impulsa un paquet de nou mesures destinades a millorar la sostenibilitat i preservar el medi ambient en la localitat, amb l'objectiu de reduir més del 40% les emissions de CO2 fins a l'any 2030. L'Ajuntament va adquirir aquest darrer compromís l'any 2016 en adherir-se al Pacte dels Alcaldes pel Clima i l'Energia i ja ha redactat un Pla d'Acció per a la Sostenibilitat Energètica i el Clima, que es va començar a aplicar a principis d'aquest 2018. Les primeres mesures mediambientals inclouen la venda d'electricitat de fonts 100% renovables per part de la companyia comercialitzadora d'electricitat municipal EDA a tots els abonats (incloent els edificis municipals) abans de finalitzar aquest any 2018; l'adquisició d'un vehicle elèctric per a la brigada municipal, i la instal·lació d'un punt de recàrrega elèctric municipal per a vehicles elèctrics gratuït per als abonats de la comercialitzadora EDA.    Igualment, es preveu la recollida selectiva Porta a Porta i la conscienciació ambiental dels ciutadans -el consistori pretén assolir un percentatge de recollida del 70%-, un paquet de mesures d'incentivació fiscal per a obres de millora de la sostenibilitat i per optimitzar l'eficiència energètica dels edificis particulars, i la instal·lació de làmpades de LED en tot l'enllumenat de nova construcció i la substitució per LED dels llums ja existents.   L'Ajuntament també adequarà l'abocador municipal per tal de tenir un millor control de runes i altres residus de la construcció i voluminosos i portarà a terme en una zona el control biològic de plagues a les plantes sense l'ús sistemàtic de productes fitosanitaris (si els resultats són satisfactoris, el pla pilot s'estendrà a la resta d'arbres i jardins municipals). A més, l'Ajuntament d'Almenar programarà jornades de neteja puntuals de l'entorn municipal per mantenir net de brossa i residus el municipi (la iniciativa es va estrenar amb una actuació a la llera de la Noguera Ribagorçana i durant aquest any es faran més actuacions).    Algunes d'aquestes mesures ja s’han dut a terme i altres s'aniran implmenetant en el que queda d'any. A més, el pla preveu la introducció de més accions, ja siguin directes o formatives, que, a llarg termini, portin a assolir els objectius de reduir més del 40% les emissions de CO2 fins a l'any 2030 poder complir, d'aquesta manera, amb el compromís de l'ajuntament de tenir cura i preservar l'entorn mediambiental d'Almenar.

Summary: Almenar es fixa l'objectiu de reduir més del 40% les emissions de CO2 al municipi fins al 2030


El col·lectiu Prou Ostatges ha anul·lat el dejuni col·lectiu de fins a 48 hores previst per a aquest cap de setmana a Tarragona després que els presos hagin decidit acabar la vaga de fam. El grup celebra el final de la protesta i expressen el màxim suport als polítics i a les seves famílies. A més, apunten que estan “satisfets” per la feina feta “en tan pocs dies” i per la bona acollida que havia tingut la iniciativa, que havia de començar divendres a la tarda i allargar-se fins diumenge. L’acció s’havia de celebrar al local de la Fundació Alverna, a tocar de la plaça de la Font, i els participants havien de portar aigua, un got, un sac de dormir i utensilis d’higiene personal.

Summary: Prou Ostatges anul·la el dejuni col·lectiu a Tarragona després que els presos hagin acabat la vaga de fam


La Taula per la Democràcia ha rebutjat la "possible intervenció" de Televisió de Catalunya (TVC), Catalunya Ràdio i l'Agència Catalana de Notícies (ACN) per part de l'Estat. La plataforma ha expressat a través d'un comunicat el seu suport als treballadors dels mitjans de comunicació públics. De la mateixa manera també ha donat suport a les mobilitzacions de la comunitat educativa en favor del model d'escola catalana que se celebren arreu del país aquest dimecres i ha exigit de nou la llibertat dels presidents de l'Assemblea Nacional Catalana (ANC), Jordi Sànchez, i Òmnium Cultural, Jordi Cuixart.

Summary: La Taula per la Democràcia rebutja la intervenció de TV3, Catalunya Ràdio i l'ACN per part de l'Estat


Un home de nacionalitat marroquina, de 28 anys i veí d'Esparreguera (Baix Llobregat), va ser detingut el diumenge 3 de desembre pels Mossos d'Esquadra com a presumpte autor d'un robatori amb violència i intimidació a Abrera (Baix Llobregat). Els fets van tenir lloc cap a les 21.00 h del mateix dia quan un home es va endur d'una estrebada la bossa de mà d'una dona de 73 anys al bell mig del carrer. Un cop informades del robatori violent, patrulles dels Mossos van començar a buscar l'autor del robatori per la zona. Poc després, segons el relat policial, van localitzar un home que coincidia plenament amb la descripció facilitada pels testimonis. L'individu era en una parada de bus propera al lloc del robatori. Els agents el van identificar i escorcollar i li van trobar a sobre diners en metàl·lic. Segons la policia eren els que portava la víctima dins la bossa sostreta. Per això el van detenir acusat d'un delicte de robatori amb violència i intimidació. Els Mossos van tornar els diners a la dona.   L'arrestat va passar a disposició judicial i el jutge en funcions de guàrdia en va decretar la llibertat amb càrrecs.

Summary: Detenen un individu quan acabava d'endur-se d'una estrebada la bossa d'una dona gran a Abrera


Brussel·les ha assignat a Espanya un ajut de 25,6 milions d'euros per "millorar" la capacitat de recepció d'arribades d'immigrants. Així ho ha anunciat aquest dilluns la Comissió Europea, que argumenta que l'ajut addicional és per donar suport a l'Estat a respondre als "desafiaments migratoris". Dels 25,6 milions totals, la major part -24,8 milions d'euros- s'han adjudicat a la Secretaria d'Ocupació i Seguretat Social i la Creu Roja Espanyola per a un projecte destinat a proporcionar assistència sanitària, alimentària i refugi als immigrants que arriben a la costa sud d'Espanya i a Ceuta i Melilla. Els 720.000 euros restants, per al Ministeri de l'Interior espanyol, són perquè el govern millori la qualitat de les instal·lacions de retorn i la infraestructura de les transferències. "Espanya ha vist augmentar les xifres d'arribada durant l'últim any i hem d'intensificar el nostre suport per ajudar a gestionar les xifres i el retorn d'aquells que no tenen dret a quedar-s'hi", ha expressat el comissari europeu d'Immigració, Afers Interiors i Ciutadania, Dimitris Avramopoulos. Des de principis del 2018 fins al 27 de juny (últimes dades disponibles) han arribat a Espanya més de 17.500 immigrants en situació irregular -la majoria d'ells, prop de 15.000, per mar-, segons dades de l'Organització Internacional de les Migracions (OIM). Només en les dues últimes setmanes 5.516 persones han arribat a territori espanyol mentre que poc més d'un miler ho han fet a Grècia i a Itàlia, respectivament. El finançament d'emergència concedit arriba als 692 milions d'euros destinats a Espanya per a la gestió de la migració, la frontera i la seguretat en els programes nacionals per al període 2014-2020. L'executiu comunitari també ha anunciat aquest dilluns l'ajut de 20 milions d'euros per a l'Alt Comissionat de les Nacions Unides per als Refugiats (ACNUR) per millorar les condicions d'acolliment a Grècia, i especialment, a l'illa de Lesbos. Els diners s'utilitzaran per ajudar a gestionar les instal·lacions de recepció a l'illa, donar suport als projectes comunitaris locals i proporcionar més allotjaments d'emergència.

Summary: Brussel·les destina 25,6 milions d'euros a Espanya perquè  millori la recepció d'immigrants davant l'augment d'arribades


El president del govern del govern espanyol, Pedro Sánchez, ha assegurat aquest diumenge que no tindrà "cap problema" perquè se celebri la taula de diàleg entre governs el mes de juliol. En roda de premsa, Sánchez ha dit que si es pot celebrar la trobada entre el Govern i l'executiu espanyol significarà que l'emergència sanitària està "definitivament superada". Sobre la demanda del president de la Generalitat, Quim Torra, que Lleida i Barcelona passin a la fase tres, ha dit que estarà d'acord amb la decisió que prenguin les autoritats sanitàries. D'altra banda, ha demanat a tots els partits "patriotisme", "responsabilitat" i "alçada de mires" per donar suport a la proposta de la UE per sortir de la crisi de la covid-19.  Sánchez ha constatat que la recuperació serà "més ràpida" amb unitat política a l'Estat i que això també succeeix en l'àmbit europeu. Ha recordat que la Comissió Europea ha plantejat un fons de reconstrucció i recuperació europea que compta amb 750.000 MEUR. "Estan destinats a reactivar les economies més afectades i a prestar suport a treballadors, autònoms, PIMES, sistemes sanitaris i els sectors més afectats", ha manifestat.  Ha avisat però que la proposta, tot i tenir suport "molt ampli", no està encara aprovada perquè es troba amb "reticències" d'alguns països. Per això, ha demanat que els partits espanyols donin suport activament a la proposta dins les famílies polítiques respectives a la UE. "Ningú pot somiar amb treure un benefici danyant els interessos d'Espanya i del conjunt dels ciutadans", ha dit. "Demano responsabilitat, altura de mires i, sobretot, patriotisme", ha conclòs durant la roda de premsa.

Summary: Sánchez assegura que no tindrà "cap problema" per celebrar la taula de diàleg el juliol


El Govern reclama l'autorització d'un total de 49 embarcacions artesanals costaneres per a la captura dirigida de tonyina per una quota total anual de 98 tones -a raó de 2 tones per barca, d'acord amb els estàndards de l'ICCAT-. Alhora, reclama que es mantinguin "intactes" els drets de pesca de la flota d'encerclament i de palangre de superfície amb port base a Catalunya, que conjuntament gaudeixen del 32,4% de la quota de l'Estat i que els darrers anys ha contribuït decisivament a la recuperació de l'espècie. En aquest sentit, el Govern vol que s'habilitin els mecanismes que atorguin les màximes garanties als actuals operadors catalans amb quota assignada. En l'actualitat, deu anys després del seu inici, el pla de recuperació de la tonyina es considera un exemple d'èxit a nivell internacional. Els bons pronòstics pel que fa a la recuperació de la població han portat l'ICCAT a augmentar la captura total admissible (coneguda com a TAC, per les sigles en anglès), passant de les 16,142 tones el 2015 a 23,155 tones el 2017, segons ha indicat el Departament d'Agricultura, Ramaderia, Pesca i Alimentació. El Govern considera que, atenent consideracions socials i de dinàmica de les pesqueres, l'assignació de les noves possibilitats de pesca per a la flota artesanal costanera mediterrània hauria de provenir preferentment d'una nova quota total, paral·lela i independent del TAC ja existent, i que fos específica per a aquest tipus de pesca. El Govern diu que la decisió sobre l'establiment d'aquest sistema dual de possibilitats de pesca hauria d'ésser adoptada a nivell de l'ICCAT, previ suport de la UE i els Estats membres, incloent-hi el Govern espanyol.   Al llarg dels propers dies el Govern traslladarà aquesta posició al Ministeri d'Agricultura, Alimentació i Medi Ambient i la defensarà davant les instàncies oportunes. La propera reunió de l'ICCAT tindrà lloc a Portugal entre el 14 i el 21 de novembre i les discussions preparatòries entre les diverses parts sobre les mesures a adoptar començaran els propers dies.   La gestió de la pesquera de tonyina   La tonyina és una espècie migradora freqüent a les costes catalanes, que ha estat objecte d'una pesquera tradicional, diversa, des de temps antics. El 2006, atenent la situació crítica de la població, la Comissió Internacional per a la conservació de la Tonyina de l'Atlàntic, l'ICCAT, va establir un pla de recuperació que limitava fortament les captures i imposava mesures de control més estrictes i efectives. La gestió de la pesquera de tonyina es fonamenta en un sistema de quotes. El Govern espanyol gestiona la seva part de la quota que l'ICCAT atribueix al conjunt de la UE. El 2008 es va adoptar una congelació de la capacitat pesquera, arran de la qual la flota artesanal costanera mediterrània de l'estat espanyol va quedar exclosa d'aquest repartiment de quota, situació que es manté avui dia. Així, per primer cop l'activitat tradicional de captura estacional de tonyina per la flota artesanal costanera restava prohibida.   Aquesta situació contrasta, segons apunta el Departament, amb el fet que entre 2001 i 2006 un total de 108 embarcacions artesanals costaneres catalanes van gaudir de llicències de captura de tonyina, de las quals 49 en van reportar captures oficialment. El Govern considera que ha arribat el moment de restablir les possibilitats de pesca de la flota artesanal costanera mediterrània i recorda que el reglament europeu que transposa el pla de recuperació de l'ICCAT afirma que "a l'hora d'implementar el pla de recuperació, la Unió i els Estats membres haurien de fer el possible per a promoure l'activitat pesquera costanera i l'ús d'arts de pesca i tècniques que siguin selectives i tinguin un baix impacte ambiental, incloent-hi arts i tècniques pròpies de les pesqueres artesanals i tradicionals, tot contribuint a un bon nivell de vida en les economies locals".

Summary: El Govern reclama una quota de 98 tones anuals de tonyina per restablir la pesquera de la flota artesanal costanera


El fort vent ha causat aquest dimecres destrosses a la Fira de Reis de la Gran Via a Barcelona. Les ratxes de vent, que aquest matí han assolit els 76 km/h a la capital catalana, han fet volar una desena de parades situades a la Gran Via, entre els carrers entre Comte d'Urgell i Villarroel. La Guàrdia Urbana ha precintat tota la fira i ha hagut de tallar el trànsit perquè els Bombers de Barcelona poguessin actuar a la zona dels desperfectes i evitar més danys. La fira no s'obrirà fins que minvi el vent intens. Segons el Servei Meteorològic de Catalunya, aquest matí les ratxes de vent han assolit els 76 km/h a la capital catalana.

Summary: El fort vent causa destrosses a la Fira de Reis de la Gran Via


A l'Estat, es va produir un increment del 22,5% respecte el primer mes de l'any passat ACN Barcelona.-El nombre d'hipoteques sobre habitatges a Catalunya va augmentar un 1,5% durant el mes de gener, fins a les 5.025, respecte el mateix mes de l'any passat, segons les dades provisionals de l'Institut Nacional d'Estadística (INE) publicades aquest dimecres. Catalunya va ser el tercer territori de l'Estat on més hipoteques es van signar després de la Comunitat de Madrid (10.478) i Andalusia (6.140) però on menys van augmentar en termes interanuals. Respecte el mes anterior, es va produir un increment del 48,2%. Pel que fa el capital prestat, va pujar fins als 790,8 milions d'euros, xifra que suposa una pujada del 10,6% respecte el gener del 2018 i un 62,6% més que al desembre. A la resta de l'Estat, el nombre d'hipoteques signades sobre habitatges es va enfilar un 22,5%, fins a les 36.832, amb un import prestat de 4.458 MEUR, un 21,6% més anual. Quant al capital prestat de mitjana, a Catalunya va ser de 157.378 euros, mentre que a l'Estat es va situar en els 121.036 euros. Per demarcacions, la de Girona és on més va créixer la formalització d'hipoteques, amb un 12,2% més respecte el gener del 2018. En total, van ser 522 davant les 465 de l'any passat. L'import prestat va pujar fins als 64,5 milions d'euros, un 16,6% més, i l'import mitjà per préstec va ser de 123.542 euros, un 3,9% més a anual, segons les dades de l'INE. Pel que fa a les comarques de Barcelona, es van signar 3.785 hipoteques al gener, un 0,8% més respecte el mateix mes del 2018, mentre que l'import mitjà es va situar en 174.481 euros, un 10,4% més que el primer mes del 2018. Pel que fa l'import total, va ascendir fins als 660,4 milions d'euros, un 11,3% més. A la demarcació de Lleida, en canvi, la formalització d'hipoteques al gener va caure un 5,2%, fins a les 183, amb un import mitjà de 84.786 euros, un 4,6% més respecte el mateix. Quant a l'import prestat, va ser de 15,5 milions d'euros, un 0,8% menys anual. Per últim, a les comarques de Tarragona, es van formalitzar 535 hipoteques al gener, dues menys que el mateix període de l'any passat. L'import mitjà es va situar en 94.224 euros, un 0,2% menys que el gener del 2018, mentre que l'import total prestat va ser de 50,4 milions d'euros, un 0,8% menys. Per comunitats, les que van presentar un major increment anual van ser les de Madrid (104,8%), Castella-La Manxa (25,3%) i l'Aragó (17,3%). Per contra, els majors descensos es van produir a les Illes Balears (-10,6%), a Galícia (-7,1%) i a la Comunitat Foral de Navarra (-5,3%).

Summary: El nombre d'hipoteques sobre habitatges creix un 1,5% a Catalunya durant el gener


L'incendi d'Artés (Bages) continua actiu, afecta ja un perímetre d'unes 300 hectàrees - 250 de les quals estan calcinades- i preocupa especialment "el flanc dret", segons ha detallat el director general de Bombers de la Generalitat, Juli Gendrau. Tot i això, s'ha pogut reobrir l'Eix Transversal (C-25) i la B-431 afectades durant unes hores pel fum del foc, mentre que es mantenen unes 100 persones desallotjades de fins a 10 masies (masia La Vall, masia El Prat, ca la Ponsa, masia Oliveras, casa de la Muntanyola i cal Cases), una casa de colònies (Els Clapers) i el nucli de Sant Joan d'Oló. Totes les persones afectades s'han traslladat al pavelló d'Artés o al de Santa Maria d'Oló. En les tasques d'extinció hi treballen 71 dotacions terrestres i una vintena de mitjans aeris dels Bombers de la Generalitat així com dos hidroavions i un avió del Ministeri d'Agricultura, voluntaris de les Agrupacions de Defensa Forestal (ADF), tractors dels pagesos de la zona i maquinària pesada. Gendrau ha assegurat que el foc "continua actiu" i que està "portant molta feina" poder-lo estabilitzar.  "Estàvem atacant el flanc esquerra i centrant els esforços en aquesta banda, però ara anirem cap el dret i l'atacarem en les properes hores perquè és el més complicat", ha destacat Gendrau que ha afegit que és el que més dificultats presenta per accedir-hi per terra.  Gendrau ha afegit que la forma de l'incendi és estreta i allargada, i avança en forma de columna. Les previsions, però, aporten un cert optimisme, donat que amb l'arribada del vespre les temperatures haurien de baixar, lluny dels més de 38ºC que s'han arribat a registrar al municipi. "Les condicions meteorològiques ens van a favor, creixen les humitats, el vent disminueix, i això ens ha de permetre atacar fortament i fer mal a l'incendi en les properes hores", ha afegit.

Summary: L'incendi d'Artés afecta un perímetre d'unes 300 hectàrees i preocupa "el flanc dret"


La candidata de Ciutadans a la presidència de la Generalitat, Inés Arrimadas, ha afirmat que el litigi per les obres d’art de Sixena s’hauria pogut “estalviar” si l'anterior Govern “hagués estat capaç d’arribar a un conveni de col·laboració”. En la mateixa línia, en declaracions a la premsa, Arrimadas ha afirmat que si és presidenta farà més convenis que no pas plets perquè “les coses se solucionin dialogant i no en tribunals” i ha insistit que respecta les decisions judicials. La candidata de Cs també ha contestat al popular Javier Maroto, que va dubtar sobre la possibilitat que Cs lideri la Generalitat sense que hagin "governat enlloc” abans. En aquest sentit, ha dit que la formació taronja té “molta experiència de treballar fora de la política” i ha assegurat que no vol “l’experiència de pactar amb els Pujol, que és l’única que el PP ha tingut a Catalunya”. Arrimadas ha recordat que "no tots els candidats i menys totes les persones que estan al PP" poden dir que tenen experiència de treballar fora de la política, com la presidenciable de Cs considera que passa a la seva formació. Així, ha retret als populars que la seva experiència de govern a Catalunya sigui la de "pactar amb els Pujol, des de fora". Amb tot, ha demanat que es deixin de banda "crítiques buides" i se centrin els esforços en explicar que si els partits no independentistes sumen "encara que sigui un escó més" que el bloc independentista, es deixaran "la pell" per aconseguir un govern "transversal, de tots els catalans" i mirant de comptar "amb el suport de tots els partits constitucionalistes". Preguntada sobre la possibilitat que es torni a aplicar l'article 155 després del 21-D, Arrimadas ha dit que Cs vol "acabar amb el procés i amb el 155" i que la millor manera de fer-ho és "votar a partits que no ens han dut fins aquí". "L'única manera de fer-ho amb garanties és votant les opcions polítiques que estem pel diàleg", considera Arrimadas, que diu que votar la seva formació suposaria "encetar una nova etapa política de diàleg, esperança i il·lusió per tots els catalans". Sobre Sixena, Arrimadas ha afirmat que aquesta és "una decisió judicial" que Cs accepta com a "demòcrates" i que això "no s'ha de veure afectat per la realitat política, o això hauria de ser". "Tant de bo ens l'haguérem pogut estalviar", ha dit la candidata, que creu que el Govern hauria hagut de fer "més convenis de col·laboració".

Summary: Arrimadas retreu a l'anterior Govern que el litigi per les obres de Sixena "s'hauria pogut estalviar" amb diàleg


Centenars de persones llancen bosses d'escombraries al voltant de la delegació del govern espanyol a Barcelona convocades pel col·lectiu 'Pícnic per la República'. Els manifestants es concentren aquest diumenge a la tarda a la cruïlla del carrer Mallorca amb Bruc, enmig d'un fort dispositiu policial que impedeix acostar-se més a l'edifici de l'executiu espanyol. De fet, tots els carrers que condueixen cap a la delegació espanyola estan tallats amb tanques, i la policia bloqueja els accessos amb desenes de furgonetes i agents antidisturbis. L'ambient és tranquil, amb gent cridant consignes a favors dels presos. També hi ha crits en contra de la policia espanyola o gent amb pancartes on es llegeix 'Les meves dues filles estan al carrer, orgullosa d'elles'.  'Pícnic per la República' ha instat els manifestants -uns 2.700 segons la Guàrdia Urbana- a portar una bossa d'escombraries per "mostrar al món en quin abocador de porqueria s'ha convertit l'estat espanyol".  En la convocatòria, l'entitat recorda que els 'pícnics', com el "poble català", són "no violents". "No caiguem en les provocacions de la Policia Nacional", reclamen a les xarxes socials. Els manifestants han deixat un corredor enmig de la protesta perquè la gent, a mida que va arribant a la zona, pugui llançar la brossa dins del cordó policial, on ja s'apilen centenars de bosses.  L'ambient és tranquil, tot i que es criden moltes consignes contra la policia. En un moment, s'ha iniciat un petit incendi en una de les bosses, que els mateixos manifestants han apagat.  A dos quarts de vuit del vespre, els manifestants han encès conjuntament les llanternes dels seus telèfons mòbils i han creat un mosaic de llum. "Enfoqueu tots cap a l'abocador perquè tot el món pugui veure tota la merda que hi ha", han demanat des del 'Pícnic de la República'. Després, han cantat 'Els Segadors'.  A banda de la protesta al carrer Mallorca, també hi ha talls intermitents de manifestants a l'Avinguda Meridiana.

Summary: Centenars de persones llancen escombraries al voltant de la delegació del govern espanyol a Barcelona


La Confederació Empresarial de la Província de Tarragona (CEPTA) ha demanat que les administracions reactivin la construcció d’obra pública per tal de disminuir l’atur a la demarcació. Segons el cap de gabinet d’estudis tècnics de la CEPTA, Juan Gallardo, el mercat de treball no es normalitzarà fins que la construcció no torni a créixer, ja sigui amb equipaments, infraestructures o residències. La patronal ha estudiat l’economia tarragonina des de l’any 1950 fins el 2018 i ha conclòs també que la indústria no té gaire marge de creixement a les comarques tarragonines. Tampoc el sector terciari, a excepció que es materialitzessin grans inversions, com podria ser el complex de Hard Rock Entertainment World.

Summary: La CEPTA reclama més obra pública per rebaixar l’atur a la demarcació de Tarragona


L'advocat de Carles Puigdemont, Jaume Alonso Cuevillas, ha explicat a través de les xarxes socials que el Jutjat d'Instrucció de Saragossa ha descartat que hi hagi delicte en el vídeo en el qual dos civils van amenaçar des de dalt d'un tanc de l'exèrcit espanyol el candidat de Junts per Catalunya. Segons Cuevillas, l'informe policial diu que només és "xanxa i burla" i sosté que Puigdemont va crear "amb el seu sarcasme" un context que justificaria els fets. Aquest diumenge al matí, el candidat de JxCat ha difós a través de les xarxes socials extractes de l'ofici. A través d'un tuit, ha criticat que mentre hi ha "quatre persones innocents en presó preventiva per la seva ideologia" i es persegueix a "diputats, cantants, mecànics, mossos, programadors i pallassos" a les dues persones que el van amenaçar directament des d'un tanc de l'exèrcit "no els passa res". "Aquesta és la seva justícia", ha reblat Puigdemont. El lletrat de Puigdemont ha anunciat que recorrerà la resolució perquè, entre altres coses, "està privant el dret a l'honor a un ciutadà per la seva ideologia". A més, ha explicat que presentarà una nova denúncia amb 70 missatges amb amenaces, injúries i incitació a l'odi cap al seu client. "Veurem quin és el criteri de la justícia espanyola", ha subratllat. Els fets denunciats van passar el 8 de desembre al Regiment Cuirassat Pavia número 4 de Saragossa en un acte de "portes obertes" durant la celebració de la Immaculada, patrona d'Infanteria. Segons l'informe policial, un nombre restringit de civils van poder visitar el regiment i van poder accedir fins on eren els carros de combat de què disposa aquest comandament militar.

Summary: Un jutjat de Saragossa no veu delicte en el vídeo contra Puigdemont que es va gravar des d'un tanc


La secretària general d’ERC diu que l’Estat està “democràticament fallit” i demana als demòcrates que “impedeixin el que està passant” sortint al carrer ACN Madrid.-La secretària general d’ERC, Marta Rovira, ha criticat durament aquest dijous la presó provisional decretada contra els consellers destituïts pel govern espanyol. A les portes de l’Audiència Nacional, la republicana ha dit entre llàgrimes i visiblement emocionada que la lluita independentista no s’aturarà per aquest cop judicial. “Estic convençuda que no ens rendirem, no ho farem, lluitarem fins al final, perquè tenim tot el dret del món a viure en un país més just, més lliure i més digne. Avui, més que mai”, ha dit, tot convidant els catalans a “acompanya les famílies” dels empresonats per “guanyar amb ells el futur que ens mereixem”. Rovira, a més, ha acusat l’Estat d’estar “democràticament fallit” amb aquesta decisió, i per això ha cridat els “demòcrates de pedra picada” a que “reaccionin, surtin i impedeixin que això estigui passant en ple segle XXI”.  I és que per a la republicana, aquest dijous “ha tocat fons” per la presó per als membres del Govern destituït. Per això ha volgut avisar al poble espanyol que “avui toca rebre als demòcrates independentistes, com també va tocar a sindicalistes, a joves i als ‘Jordis’. Però demà, aquest estat que no és democràtic pot afectar a qualsevol persona que no pensi com ells volen que pensi”.  Rovira, a més, ha rebutjat frontalment la decisió de la jutge per haver “posat a la presó el Govern de Catalunya, escollit democràticament, polítics honestos que han complert amb el programa electoral, gent innocent, bona gent, que només treballaven per viure en un país més lliure, just i digne”.

Summary: Rovira: “No ens rendirem, lluitarem fins al final, perquè tenim tot el dret a viure en un país més just, lliure i digne”